*……………(sz.) napirend*

Előterjesztve: Egészségügyi, Szociális és Lakásügyi Bizottsághoz

**E L Ő T E R J E S Z T É S**

**A Képviselő-testület 2018. március 22-ei rendes ülésére**

**Tárgy:** Javaslat a Budapest Főváros II. Kerületi Önkormányzat I. és II. Sz. Gondozási Központ házi segítségnyújtás és nappali ellátás alapszolgáltatások ellátotti, valamint közalkalmazotti létszámának módosítására

**Készítette:** …………………………………

Ötvös Zoltán osztályvezető

Intézményirányítási Osztály

**Egyeztetve:**  …................................................

Dankó Virág

alpolgármester

Látta: ……………………………………

dr. Szalai Tibor jegyző

…………………………………………

dr. Murai Renáta jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A szociális alapszolgáltatások (étkeztetés, házi segítségnyújtás, idősek nappali ellátása) megszervezése és biztosítása kötelező feladata a településeknek, így e feladatok teljesítése hangsúlyozottan szerepel az ágazati jogszabályokban is.

A házi segítségnyújtás szolgáltatással biztosítható, hogy a szociálisan rászoruló személyek a saját otthonukban, lakókörnyezetükben kapjanak segítséget önálló életvitelük fenntartásához, egészségi és mentális állapotukból vagy más okból származó problémáik megoldásához, elkerülve így az intézményes bentlakásos ellátási formákat.

Az idősek nappali ellátása pedig lehetőséget biztosít a napközbeni tartózkodásra, társas kapcsolatok kialakítására, valamint az alapvető higiéniai szükségleteik kielégítésére.

A kerületben 3 önkormányzati fenntartású gondozási központ (Budapest Főváros II. Kerületi Önkormányzat I., II., és III. Számú Gondozási Központ), valamint ellátási szerződés keretében egy egyházi fenntartású gondozási központ (Magyarok Nagyasszonya Ferences Rendtartomány Gondviselés Háza Gondozási Központ és Idősek Klubja) látja el a fentebb részletezett szociális alapszolgáltatásokat.

A szociális szolgáltatásaikat a hatályos szolgáltatói nyilvántartásba bejegyző határozat (működési engedély) alapján nyújtják az intézmények.

A Budapest Főváros II. Kerületi Önkormányzat I. Sz. Gondozási Központ (1027 Budapest, Bem tér 2.) a Budapest Főváros Kormányhivatala Gyámügyi és Igazságügyi Főosztálya  2017. január 11. napján kelt BP/0502/218-1/2017 sz. szolgáltatói nyilvántartásba bejegyző határozata szerint 117 fő részére biztosíthat házi segítségnyújtást, 40 fő részére idősek nappali ellátását.

A Budapest Főváros II. Kerületi Önkormányzat II. Sz. Gondozási Központ (1022 Budapest, Fillér utca 50/b) a Budapest Főváros Kormányhivatala Gyámügyi és Igazságügyi Főosztálya  2017. február 24. napján kelt BP/0502/219-1/2017 sz. szolgáltatói nyilvántartásba bejegyző határozata szerint 110 fő részére biztosíthat házi segítségnyújtást.

Az alapszolgáltatások biztosításához az önkormányzat normatív állami hozzájárulásban részesülhet, ha a szolgáltatást nyújtó megfelel a hatályos szakmai és tárgyi feltételeknek.

A házi segítségnyújtás alapszolgáltatás esetében a költségvetési támogatás folyósításánál különbséget tesz a jogszabály aszerint, hogy az ellátottnak segítésre, vagy időigényesebb, szakképzettséget igénylő ápolásra, gondozásra van-e szüksége. A szociális segítés összege évi 25 000 Ft/fő, a személyi gondozás támogatásának fajlagos összege évi 210 000 forint/fő, míg az időskorúak nappali intézményi ellátásához évi 109 000 Ft/fő támogatási összeg igényelhető.

A kerület földrajzi kiterjedése miatt a gondozási központok a házi segítségnyújtás szolgáltatást a szociális igazgatásról és egyes szociális és gyermekjóléti ellátásokról szóló Budapest Főváros II. Kerületi Önkormányzat Képviselő-testületének 3/2015. (II.27.) önkormányzati rendelete 1. sz. melléklete szerinti utcajegyzékben körülírt területen látják el.

Demográfiai indokai ugyan nem ismertek, de az elmúlt időszakban oly mértékben növekedett meg a II. Sz. Gondozási Központhoz tartozó területen a házi segítségnyújtást igénylők száma, amely igényt már nem tud ellátni az intézmény a jelenlegi kapacitásával, míg az I. Sz. Gondozási Központ területén élők az idősek nappali ellátását szeretnék nagyobb számban igénybe venni.

A fentiek alapján javasolt a házi segítségnyújtás szolgáltatás tekintetében az I. Sz. Gondozási Központ engedélyében feltüntetett 117 fő ellátotti létszámát 100 főre csökkenteni, míg a II. Sz. Gondozási Központban ellátható létszámot 110 főről 127 főre megemelni.

Budapest Főváros II. Kerületi Önkormányzat Képviselő-testületének az Önkormányzat 2018. évi költségvetéséről szóló 5/2018. (II.28.) önkormányzati rendeletében az 1 fő szakképzett gondozó, közalkalmazotti státusz március hónaptól a II. Sz. Gondozási Központ létszámában jelenik meg, ezáltal az I. Sz. Gondozási Központban 1 fő közalkalmazotti státusz megszüntetésre került.

A gondozói állás jelenleg betöltetlen, az álláshely meghirdetésre került.

Az I. Sz. Gondozási Központban ellátható idősek nappali ellátásának létszámát 40 főről 50 főre javasolt megemelni. A hatályos ágazati jogszabályok szerint a feladat ellátásához szükséges szakmai létszám adott, többlet költségvetési forrást nem igényel.

A szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről szóló 369/2013. (X. 24.) Korm. rendelet 27. § (1) bekezdése

szerint: *„A fenntartó köteles kérelmezni az adatmódosítást, ha a szolgáltatói nyilvántartásba bejegyzett adatok megváltoznak.”*

Idézett jogszabály szerint az ellátotti létszám átcsoportosításához, illetve a nappali ellátás kapacitásának bővítéséhez a szolgáltatói nyilvántartásba való bejegyzés módosítását kell kérelmeznie a fenntartónak a Budapest Főváros Kormányhivatala Gyámügyi és Igazságügyi Főosztályától.

Kérem a Tisztelt Képviselő-testületet, hogy szíveskedjen jelen előterjesztést megtárgyalni és a határozati javaslatokat elfogadni.

*Az Egészségügyi, Szociális és Lakásügyi Bizottság elnöke a bizottság döntését a képviselő-testületi ülésen szóban fogja ismertetni.*

HATÁROZATI JAVASLATOK

1. A Képviselő-testület úgy dönt, hogy a Budapest Főváros II. Kerületi Önkormányzat I. Számú Gondozási Központban (1027 Budapest, Bem tér 2.) ellátható házi segítségnyújtás alapszolgáltatás engedélyezett létszámát - a szolgáltatói nyilvántartásba történő bejegyzés napjától - 117 főről 100 főre csökkenti, ezzel egyidejűleg az idősek nappali ellátása alapszolgáltatás engedélyezett létszámát 40 főről 50 főre megemeli.

A Képviselő-testület egyúttal felhatalmazza a Polgármestert arra, hogy az Önkormányzat nevében a Budapest Főváros Kormányhivatala Gyámügyi és Igazságügyi Főosztályánál a szolgáltatói nyilvántartás módosításához szükséges intézkedéseket megtegye.

**Felelős:** Polgármester

**Határidő:** 2018. május 15.

*(A döntés meghozatalához egyszerű többségű szavazati arány szükséges.)*

1. A Képviselő-testület úgy dönt, hogy a Budapest Főváros II. Kerületi Önkormányzat II. Számú Gondozási Központban (1022 Budapest, Fillér utca 50/b.) ellátható házi segítségnyújtás alapszolgáltatás engedélyezett létszámát - a szolgáltatói nyilvántartásba történő bejegyzés napjától - 110 főről 127 főre megemeli.

A Képviselő-testület egyúttal felhatalmazza a Polgármestert arra, hogy az Önkormányzat nevében a Budapest Főváros Kormányhivatala Gyámügyi és Igazságügyi Főosztályánál a szolgáltatói nyilvántartás módosításához szükséges intézkedéseket megtegye.

**Felelős:** Polgármester

**Határidő:** 2018. május 15.

*(A döntés meghozatalához egyszerű többségű szavazati arány szükséges.)*

Budapest, 2018. március 8.

………………….

Dr. Láng Zsolt

Polgármester